Més d'1.000 metres d'activitats en la Carpa Jove de l'Ajuntament de Paterna
28/12/2017

# Més d'1.000 metres d'activitats en la Carpa Jove de l'Ajuntament de Paterna

[![Carpa Jove ](/images/noticias/2017/12/carpa-joven.jpg)](/images/noticias/2017/12/carpa-joven.jpg)

28.12.2017

La carpa està instal•lada en l'esplanada del coetòdrom i l'activitat tindrà lloc demà divendres 29 desembre, de 10 a 14h

L'Ajuntament de Paterna, amb la col•laboració de les principals entitats festives i culturals del municipi, celebrarà demà divendres 29 de desembre una carpa jove amb una variada oferta d'activitats per a xiquets i xiquetes. A partir de les 10 del matí i fins a les 14 hores, l'esplanada del coetòdrom acollirà una pista de curling, tallers i animacions infantils així com un concurs de dibuix infantil, del que eixirà la imatge que decorarà les papereres del municipi.

Per la seua banda, la policia local participarà també d'aquesta segona edició de la Carpa Jove del Nadal permetent que grans i xicotets puguen gaudir de l'exhibició de Urko, el gos policia. A més, agents de la unitat científica de la policia nacional ensenyaran als xiquets i xiquetes el funcionament d'un laboratori científic. Militars de l'Aquarterament Daoiz i Velarde, Protecció Civil, Aigües de Paterna i l'empresa pública municipal Gestió i Serveis de Paterna també organitzaran diferents activitats.

Per la seua banda les diferents entitats festives realitzaran tallers infantils durant tot el matí. La Junta Local Fallera instal•larà una exposició amb els esbossos de les falles, mentre que Interpenyes i Intercomparses realitzaran activitats en les quals mostraran als xiquets les particularitats de les festes de Paterna.

Hi haurà animació infantil durant tot el matí a càrrec de Lloc de Jocs, Somnis i Menuda Paterna. I també participaran la Confraria del Santíssim Crist de la Fe, l'Associació de Castella la Manxa, Multipaterna, PUC, Nadals a Paterna, Edetenia, FCC i moltes altres entitats, associacions i empreses locals.

Ja a la vesprada, tindrà lloc la tradicional carrera Sant Silvestre solidària. Per a inscriure's cal portar 1 quilo de menjar no perible a la carpa, des d'on eixirà la carrera a les 20h.